Geweld by Brackenfell-skool veroordeelInwoners van Brackenfell in Kaapstad en betogers van die EFF raak slaags buite die Hoërskool Brackenfell. (Foto: ANA) Die LUR vir onderwys in die Wes-Kaap, Debbie Schäfer, het Maandagoggend se geweld by die Hoërskool Brackenfell ten sterkste veroordeel. ŉ Storm het losgebars nadat beweer is dat ŉ private matriekafskeidsgeleentheid plaasgevind het en geen swart leerder van die skool glo genooi is nie. Die EFF het weens die beweerde rassisme vir die derde keer die afgelope week na die skool opgeruk waar hulle teen die beweerde rassisme betoog het. Hier het hulle hul egter teen ŉ linie ouers en inwoners vasgeloop en emosies het gou oorgekook. “Ek veroordeel die optrede van die EFF-lede en die ouers buite die skool, wat geweld gebruik het om hul griewe te lug, ten sterkste,” het Schäfer gesê. “Gewelddadige aanvalle is bloot onaanvaarbaar en gaan ons leerders op geen manier baat nie. Geweld is nie ŉ oplossing vir geskille nie. Ek doen ŉ beroep op alle partye om op ŉ volwasse en verantwoordelike manier te beraadslaag en op die polisie om te verseker dat ons leerders teen hierdie soort geweld beskerm word.” Minstens een persoon is op aanklag van openbare geweld aangekeer. (Foto: ANA) Schäfer sê leerders skryf tans onder uiters moeilike omstandighede die gr. 12-eindeksamen en die EFF weet baie goed dat dié soort konfrontasie onderrig sal ontwrig en onnodige spanning vir leerders sal veroorsaak. Die WKOD het die oproer veroordeel en sê dit plaas onnodige druk op leerders. (Foto: ANA) “Om hierdie soort konflik doelbewus uit te lok, wys duidelik dat die EFF nie bekommerd is oor die welstand van leerders nie. Dit is net nog ŉ poging deur hulle om verdere verdeeldheid met populistiese manewales te veroorsaak.” Schäfer sê ongeag wat mense se gevoel oor die funksie is, was dit steeds ŉ geselligheid wat deur private individue op hul eie by ŉ private venue gehou is. Die skool het niks met die organisering daarvan te doen gehad nie. “Dit is nie op enige manier deur die skool gesteun, gefinansier of goedgekeur nie. Weens kommer oor Covid-19 het die skool nie vanjaar ŉ matriekbal gehou nie. “Die Wes-Kaapse onderwysdepartement kan en gaan ook nie enige stappe doen teen onderwysers wat as gaste genooi en ŉ private geleentheid bygewoon het wat hulle nie gereël het nie en terwyl hulle ook nie vooraf geweet het wie dit gaan bywoon nie,” het Schäfer gesê. Sy het gesê dit is ook nie vir die departement om voor te skryf wie na funksies buite die skoolterrein genooi word nie. Susan Potgieter, ŉ adjunkhoof van die skool, wou geen kommentaar lewer nie en het alle navrae na die onderwysdepartement verwys. Minstens een persoon is in hegtenis geneem ná vanoggend se oproer. Mense raak slaags buite die Hoërskool Brackenfell in Kaapstad. (Foto: ANA)